 Tinubu gba awọn ọdọ nimọran: Ẹ yee ba dukia jẹ lasiko tẹ ẹ ba n fehonu han : Idunnu ati ayọ lo han loju gbogbo ero rẹpẹtẹ to wa nibi ayẹyẹ ṣiṣi afara tuntun Pen-Cinema, to wa nikorita kan lAgege, ti wọn ṣẹṣẹ kọ pari, ọjọ Ẹti, Furaidee yii, ni Gomina Babajide Sanwo-Olu tipinlẹ Eko ṣi afara naa, o ti di lilo faraalu bayii.Tilu-tifọn layẹyẹ ọhun, wamuwamu si lẹsẹ awọn lọgaa-lọgaa ninu iṣakoso Sanwo-Olu ati lagbo oṣelu, pe sibi eto naa. Gomina ipinlẹ Eko nigba kan, to tun jẹ aṣaaju lẹgbẹ oṣelu APC, Aṣiwaju Bọla Ahmed Tinubu, naa yọju sibi ayẹyẹ ọhun.Nigba to n sọrọ nibi ayẹyẹ naa, Sanwo-Olu ni ọdun 2017 nijọba ipinlẹ Eko ti ronu ati kọ afara ọhun lati mu irọrun ba lilọ bibọ ọkọ, ati lati wa ojuutu si bi sun-kẹrẹ fa-kẹrẹ ṣe mu aifararọ wa fawọn eeyan agbegbe naa. O ni ireti wa pe biriiji yii maa mu ki lilọ bibọ ọkọ ja geere titi de awọn ọna Abule-Ẹgba, Agege-Ọja, Iyana-Ipaja, Iju-Iṣaga ati Ọgba lọ bẹẹ.O ni ida ogun ninu ọgọrun-un ni ijọba ana ba iṣẹ de lori kikọ afara oni-kilomita kan aabọ 1.4 km ọhun ki oun too bọ sori aleefa lọdun 2019.Gomina tun gboṣuba fun kọngila to ṣiṣẹ naa, o ni ojulowo iṣẹ ni wọn ṣe, wọn si ṣe e doju ami, pẹlu bi ko ṣe si ajalu kan lasiko tiṣẹ n lọ lọwọ, ti wọn mu eto aabo lọkun-unkundun, ti wọn si ṣe gbogbo nnkan letoleto. O ni biriiji yii maa tubọ mu ki ọrọ aje ati kara-kata sunwọn si i, o si tun buyi kun ilu Eko.Gomina waa kilọ pe kawọn awakọ ma ṣe tori bi ọna naa ṣe n yọ kuluulu, ki wọn maa tẹ ina atẹkanlẹ lai bikita. Bakan naa lo tun kilọ fawọn ọmọ ganfe pe abẹ biriiji naa ki i ṣe ile awọn amugbo, awọn o si ni i gba awọn ọlọja laaye lati gbe kanta ọja sibẹ rara.Aṣiwaju Bọla Tinubu naa sọrọ nibi ayẹyẹ naa, o ni inu oun dun gan-an pe iṣakoso to wa lode yii ko pa awọn iṣẹ ode to ba nilẹ ti, niṣe lo n pari wọn.Tinubu waa gba awọn ọdọ nimọran lati dẹkun biba awọn dukia ijọba jẹ lasiko ti wọn ba n fẹhonu han, o ni ki wọn kẹkọọ beeyan ṣe n sọrọ lati yanju aawọ nitubi inubi dipo didana sun awọn nnkan ini ijọba to n ṣanfaani fọpọlọpọ eeyan bii ti afara yii.Olori ileegbimọ aṣofin Eko, Mudashiru Ọbasa, ati Olu tilu Agege, Ọba Kamilu Isiba. wa lara awọn eeyan pataki nibi ayẹyẹ naa. 